Fostul subofiţer al Serviciului de Pază şi Protecţie din cadrul Preşedinţiei României, decorat de Ion Iliescu şi trimis în judecată pentru pornografie infantilă după ce ar fi racolat mai multe fete, cu vârste cuprinse între 13 şi 16 ani, pe care apoi le-a filmat făcând sex, a fost condamnat la doi ani şi opt luni de închisoare cu executare. Sentinţa Tribunalului Vaslui nu este una definitivă.

Tribunalul Vaslui l-a condamnat, joi, pe fostul subofiţer SPP Emanoil Petrea la doi ani şi opt luni de închisoare cu executare pentru pornografie infantilă şi act sexual cu minor, după ce ar fi racolat mai multe fete, cu vârste cuprinse între 13 şi 16 ani, pe care apoi le-a filmat făcând sex.

Astfel, bărbatul de 49 de ani, decorat în 2012 de fostul preşedinte Ion Iliescu pentru „profesionalismul şi abnegaţia dovedite în îndeplinirea tuturor misiunilor”, a primit o pedeapsă de doi ani de închisoare pentru pornografie infantilă şi doi ani pentru act sexual cu un minor. Magistraţii au contopit cele două pedepse iar fostul SPP-ist va avea de executat o pedeapsă de doi ani şi opt luni de închisoare.

Sentinţa nu este defintivă, putând fi atacată cu apel.

Arestat preventiv în octombrie 2016 pentru pornografie infantilă, fostul subofiţer SPP Emanoil Petrea a solicitat, încă de la primul termen de judecată din urmă cu două zile, condamnarea sa pentru faptele de care este acuzat de procurorii Direcţiei de Investigare a Infracţiunilor de Criminalitate Organizată şi Terorism (DIICOT). De altfel, bărbatul de 49 de ani, cu domiciliul în Capitală, şi-a recunoscut faptele pentru care a fost trimis în judecată, în speranţa că magistraţii vor ţine cont la pronunţarea sentinţei ”de conduita procesuală sinceră a inculpatului”.

„Regret faptele şi îmi pare rău pentru tot ceea ce am făcut”, a declarat Emanoil Petrea, miercuri, la primul termen al procesului.

Procurorii DIICOT l-au trimis în judecată pe Emanoil Petrea pentru pornografie infantilă, fiind acuzat că a produs şi stocat materiale pornografice în care minore, cu vârste între 13 şi 16 ani, întreţineau relaţii sexuale cu el şi cu mai mulţi bărbaţi. O parte din dovezile anchetatorilor au fost ridicate, în urma unor descinderi, din casa de vacanţă a lui Emanoil Petrea din localitatea vasluiană Costeşti, acolo unde erau făcute şi înregistrările pornografice. Procurorii şi poliţiştii de criminalitate organizată au identificat în total opt victime, care proveneau din comună. Fetele întreţineau relaţii sexuale cu fostul SPP-ist, precum şi cu alţi doi bărbaţi, rude cu acesta, în cadrul unor petreceri private organizate în casa din Costeşti.

Procurorii Direcţiei de Investigare a Infracţiunilor de Criminalitate Organizată şi Terorism (DIICOT) Vaslui au desfăşurat, în luna octombrie 2016, percheziţii la domiciliul din Bucureşti al lui Emanoil Petrea, la sediul postului de televiziune, unde era angajat ca personal auxiliar, precum şi la casa de vacanţă a acestuia din judeţul Vaslui, de unde au fost ridicate tablete, telefoane, hard-uri şi camere video.

Potrivit procurorilor DIICOT, Emanoil Petrea ar fi produs, deţinut şi stocat, în perioada 2013-2015, pe sisteme informatice şi medii de stocare, cum ar fi telefoane, tablete, şi hard-uri, materiale pornografice care prezentau mai multe minore cu vârste cuprinse între 13 şi 16 ani. În urma cercetărilor efectuate, anchetatorii au identificat materiale pornografice cu mai multe minore în timp ce întreţineau raporturi sexuale cu Emanoil Petrea şi cu alţi bărbaţi sau aveau un comportament sexual explicit.

Sursa: News.ro